Document ID: 32007R1107

UREDBA SVETA (ES) št. 1107/2007
z dne 26. septembra 2007
o odstopanju od Uredbe (ES) št. 1782/2003 o skupnih pravilih za sheme neposrednih podpor v okviru skupne kmetijske politike in o uvedbi nekaterih shem podpor za kmete glede prahe za leto 2008
SVET EVROPSKE UNIJE JE -
ob upoštevanju Pogodbe o ustanovitvi Evropske skupnosti in zlasti tretjega pododstavka člena 37(2) Pogodbe,
ob upoštevanju predloga Komisije,
ob upoštevanju mnenja Evropskega parlamenta,
ob upoštevanju naslednjega:
(1)
Člen 54 Uredbe Sveta (ES) št. 1782/2003 (1) določa, da je mogoče biti upravičen do plačil iz sheme enotnega plačila na podlagi pravice za praho, ki vključuje hektar zemljišča, puščen v prahi.
(2)
Trg z žiti na začetku tržnega leta 2007/2008 zaznamujejo izredno visoke cene na ravni Skupnosti in na svetovni ravni. Nizka raven končnih zalog Skupnosti v obdobju 2006/2007 je posledica nepričakovano nizke pridelave žita v letu 2006. Glede na predhodne ocene pridelka za 2007 ni mogoče napovedati, ali bo mogoče zaloge obnoviti. Na svetovni ravni bodo končne zaloge v obdobju 2007/2008 po pričakovanjih padle na eno najnižjih ravni v zgodovini, zlasti v večjih državah izvoznicah. V takšnih razmerah niti normalni pridelek v letu 2008 ne bi znatno povečal zalog, slab pridelek leta 2008 pa bi notranji trg izpostavil možnim resnim tveganjem. Poleg tega cene žit in zaloge zelo vplivajo na razpoložljivost in cene ostalih poljščin, kot so na primer oljnice in stročnice, ter na sektor živinoreje, tveganje bi se tako lahko razširilo tudi na ostale sektorje.
(3)
Zato bi bilo za leto 2008 primerno dovoliti uporabo zemljišč v prahi za kmetijske namene.
(4)
Zaradi nujnosti vprašanja je potrebno odobriti odstopanje od roka šestih tednov iz točke I.3. Protokola o vlogi nacionalnih parlamentov v Evropski uniji, ki je priložen Pogodbi o Evropski uniji in Pogodbi o ustanovitvi Evropske skupnosti in Pogodbi o ustanovitvi Evropske skupnosti za atomsko energijo -
SPREJELA NASLEDNJO UREDBO:
Člen 1
Z odstopanjem od člena 54(3) Uredbe (ES) št. 1782/2003 za leto 2008 kmetom ni več treba opustiti pridelave na hektarjih, upravičenih do pravic za praho, da bi bili upravičeni do zneska, ki ga določajo navedene pravice.
Člen 2
Ta uredba začne veljati sedmi dan po objavi v Uradnem listu Evropske unije.
Ta uredba je v celoti zavezujoča in se neposredno uporablja v vseh državah članicah.
V Bruslju, 26. septembra 2007

Labels: 15
19
5
6